Zoeloe-koning maak plan om grond te beskermKoning Goodwill Zwelithini deur Reinhardt Hartzenberg, Wikimedia Commons Die Zoeloe-koning, koning Goodwill Zwelithini, maak tans bykomende bankrekeninge oop sodat sy volgelinge skenkings daarin kan plaas om vir enige regsgeding te betaal om pogings teen te staan om land wat onder die monarg se beheer val, oor te neem. Die stap volg nadat die Zoeloe-monarg ŉ beroep op “geldige” Zoeloes gedoen het om elkeen R5 of meer vir die regsgeding by te dra wat hy teen die parlement beplan as die regering besluit om die Ingonyama Trust, waarvan die koning aan die hoof staan, te ontbind sodat die trust se grond deur die regering oorgeneem kan word. Die Ingonyama Trust is ŉ wettig geregistreerde regspersoon en die eienaar van sowat 60% van die grond in KwaZulu-Natal, wat nog altyd ŉ historiese deel van die Zoeloe-koninkryk en Zoeloe-konings was. Zwelithini het onlangs aangedui hy sal enige pogings van die regering om die grond van die Ingonyama Trust oor te neem, beveg. Hy het aanvanklik ŉ bankrekening by Absa vir dié doel oopgemaak. Thulani Zulu, Zwelithini se woordvoerder, het egter Vrydag gesê hulle is in die proses om meer rekeninge by ander banke ook oop te maak. Op ŉ vraag oor hoeveel geld die koning beplan om in te samel, het Zulu geantwoord dit is moeilik om te sê, want die koste van die regsgeding sal afhang van hoe lank die kwessie gaan duur om afgehandel te word.